b'\n_START_ARTICLE_\nTretji lateranski koncil\n_START_SECTION_\nZgodovina\n_START_PARAGRAPH_\nVladavina pape\xc5\xbea Aleksandra III. je bila ena najbolj dejavnih pontifikatov v srednjem veku. Podobno kot 1139, je bilo treba popraviti hude posledice, ki jih je povzro\xc4\x8dil razkol protipape\xc5\xbeev. Kmalu potem, ko se je vrnil v Rim 12. marca 1178 in so mu me\xc5\xa1\xc4\x8dani prisegli zvestobo ter zagotovili najnujne\xc5\xa1e varnostno jamstvo, je do\xc5\xbeivel Aleksander zado\xc5\xa1\xc4\x8denje, da se mu je podvrgel protipape\xc5\xbe Kalist III. (John de Struma \xe2\x80\x93 Janez Strum\xc5\xa1ki). Tega je oblegal in porazil pri Viterbu Kristjan Main\xc5\xa1ki, nakar je pri Tusculumu izrazil svojo predajo pape\xc5\xbeu Aleksandru 29. avgusta 1178. Pape\xc5\xbe ga je sprejel prijazno in ga dolo\xc4\x8dil za upravnika Beneventa. Nekateri njegovi privr\xc5\xbeenci pa se niso vdali in so ga hoteli nadomestiti z izvolitvijo novega protipape\xc5\xbea v osebi Landa Sitina pod imenom Inocenc III.. Zaradi pomanjkanja podpore je kmalu obupal in se vdal ter so ga odrinili v samostan La Cava._NEWLINE__NEWLINE_Septembra 1178 je pape\xc5\xbe v skladu z bene\xc5\xa1kim mirovnim sporazumom sklical vesoljni cerkveni zbor v Lateranu za naslednji post in s tem namenom razposlal poslance po raznih de\xc5\xbeelah. To je bil enajsti ekumenski koncil, ki se je sestal v marcu 1179. Predsedoval mu je pape\xc5\xbe sede\xc4\x8d na visokem prestolu obdan s kardinali, prefekti, senatorji in rimskimi konzuli.\n_START_SECTION_\nPotek vesoljnega cerkvenega zbora\n_START_PARAGRAPH_\nZbor je \xc5\xa1tel 302 \xc5\xa1kofa, med njimi ve\xc4\x8d vzhodnih latinskih prelatov. Skupaj je bilo zbrano okrog tiso\xc4\x8d koncilskih o\xc4\x8detov. Opat Nektarij (Nectarius) iz Cabules-a je zastopal Grke. Vzhod so zastopali nad\xc5\xa1kof Viljem iz Tira in Heraklij (Heraclius) iz Cezareje, prior Peter od Bo\xc5\xbejega groba ter betlehemski \xc5\xa1kof. \xc5\xa0panija je poslala 19 \xc5\xa1kofov, Irska 6, \xc5\xa0kotska enega, Anglija 7, Francija 59, Nem\xc4\x8dija 17, Danska in Mad\xc5\xbearska po enega._NEWLINE__NEWLINE_Pape\xc5\xbe je med koncilom posvetil dva angle\xc5\xa1ka in dva \xc5\xa1kotska \xc5\xa1kofa; eden od njiju je pri\xc5\xa1el samo z enim konjem, drugi pa pe\xc5\xa1. Navzo\xc4\x8d je bil tudi Islandski \xc5\xa1kof, ki ni imel drugih dohodkov kot mleko od treh krav; ko mu je ena poginila, mu jo je \xc5\xa1kofija nadomestila z drugo._NEWLINE_Tretji lateranski koncil je potekal torej v Lateranski pala\xc4\x8di od 5. do 19. marca 1179 pod predsedstvom pape\xc5\xbea Aleksandra III. ob navzo\xc4\x8dnosti tiso\xc4\x8d koncilskih o\xc4\x8detov: \xc5\xa1kofov in opatov. Seje so bile 5., 14. in 19. marca. Katoli\xc5\xa1ka Cerkev ga \xc5\xa1teje za enajsti ekumenski koncil oziroma vesoljni cerkveni zbor. V 27 kanonih je koncil obnovil razne disciplinske dolo\xc4\x8dbe prej\xc5\xa1njih koncilov ali pokrajinskih sinod. Posebej je dolo\xc4\x8dil, da mora kandidat za pape\xc5\xbea dobiti dvotretjinsko ve\xc4\x8dino. Pozval je tudi na odpravo herezij, celo na kri\xc5\xbearsko vojno zoper katare v ju\xc5\xbeni Franciji. To je bila prva kri\xc5\xbearska vojska zoper kako kr\xc5\xa1\xc4\x8dansko herezijo; doslej so namre\xc4\x8d podvzemali kri\xc5\xbearske vojne le zoper muslimane oziroma Saracene.'